Wara li fil-Parlament Ingliż ( House of Commons ) sar dibattitu dwar il-kaċċa f’Malta, iI-Gvern laqa’ b’mod pożittiv id-diskussjoni li sejħilha “oġġettiva”. Fi stqarrija maħruġa mid-Dipartiment tal-Informazzjoni, intqal li d-dibattitu li ntalab mid-Deputat Sir John Randall, backbencher Konservattiv, saru numru t’interventi b’argumenti favur u kontra dwar il-kaċċa fir-Rebbiegħa f’Malta. Fost l-oħrajn, il-Gvern jinnota li l-intervent tad-Deputat Randall jirrifletti l-fehma tal-attivisti kontra l-kaċċa, filwaqt li dak tas-Sotto-Segretarju Ingliż għall-Ambjent George Eustice, f’isem il-Gvern Ingliż, kien “oġġettiv u bilanċjat”. Dalgħodu l-Ministru Ingliż għall-Commonwealth Hugo Swire, f’intervista f’TVAM qal li l-kwistjoni hija bejn Malta u l-Unjoni Ewropea u jemmen li għandha tiġi trattata bejniethom.  (Ara l-kumment tal-Ministru Swire fil-filmat) Il-kelliem għall-Gvern Malti, Sergei Golovkin, li attenda għas-seduta, f’reazzjoni għad-dibattitu, ċaħad l-allegazzjoni li Malta hija l-uniku pajjiż membru tal-Unjoni Ewropea (UE) bil-kaċċa fir-Rebbiegħa u semma kif hemm diversi pajjiżi oħrajn tal-UE, inkluż ir-Renju Unit, li jippermettu l-kaċċa fir-Rebbiegħa fuq ċerti speċi t’għasafar.